CELEX: 32014D0804
Language: sk
Date: 2014-10-08 00:00:00
Title: Rozhodnutie Rady 2014/804/SZBP z  8. októbra 2014 o podpise a uzavretí Dohody vo forme výmeny listov medzi Kamerunskou republikou a Európskou úniou o štatúte ozbrojených síl pod vedením Európskej únie prechádzajúcich cez územie Kamerunskej republiky v mene Únie

19.11.2014   
               
               
                  SK
               
               
                  Úradný vestník Európskej únie
               
               
                  L 332/1
               
            
         ROZHODNUTIE RADY 2014/804/SZBP
         z 8. októbra 2014
         o podpise a uzavretí Dohody vo forme výmeny listov medzi Kamerunskou republikou a Európskou úniou o štatúte ozbrojených síl pod vedením Európskej únie prechádzajúcich cez územie Kamerunskej republiky v mene Únie
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 37, v spojení s článkom 218 ods. 5 a 6 Zmluvy o fungovaní Európskej únie,
         so zreteľom na návrh vysokej predstaviteľky Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 10. februára 2014 prijala rozhodnutie 2014/73/SZBP (1) o vojenskej operácii Európskej únie v Stredoafrickej republike (EUFOR RCA).
                  
               
                     (2)
                  
                  
                     Potom, ako Rada 15. apríla 2014 prijala rozhodnutie o poverení začať rokovania, vysoká predstaviteľka Únie pre zahraničné veci a bezpečnostnú politiku v súlade s článkom 37 Zmluvy o EÚ (ZEÚ) dojednala Dohodu vo forme výmeny listov medzi Európskou úniou a Kamerunskou republikou o štatúte ozbrojených síl pod vedením Únie prechádzajúcich cez územie Kamerunskej republiky.
                  
               
                     (3)
                  
                  
                     V súlade s článkom 5 Protokolu č. 22 o postavení Dánska, ktorý je pripojený k ZEÚ a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami. Keďže sa Dánsko na vykonávaní tohto rozhodnutia nezúčastňuje, nezúčastňuje sa ani na financovaní tejto operácie.
                  
               
                     (4)
                  
                  
                     Dohoda vo forme výmeny listov by sa mala schváliť,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Dohoda vo forme výmeny listov medzi Kamerunskou republikou a Európskou úniou o štatúte ozbrojených síl pod vedením Európskej únie prechádzajúcich cez územie Kamerunskej republiky.
            Text dohody vo forme výmeny listov je pripojený k tomuto rozhodnutiu.
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať príslušný list s cieľom zaviazať Úniu.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 8. októbra 2014
            
               
                  Za Radu
               
               
                  predseda
               
               M. LUPI
            
         
         
            (1)  Rozhodnutie Rady 2014/73/SZBP z 10. februára 2014 o vojenskej operácii Európskej únie v Stredoafrickej republike (EUFOR RCA) (Ú. v. EÚ L 40, 11.2.2014, s. 59).